DA Den Europæiske Unions Tidende C 260/258

REVISIONSRETTENS ERKLÆRING OM 6., 7., 8. OG 9. EUROPÆISKE UDVIKLINGSFOND (EUF) FOR REGNSKABSÅRET 2006

(2007/C 260/02)

I. Den Europæiske Revisionsret (Retten) har revideret 6., 7., 8. og 9. EUF's regnskaber og de underliggende transaktioner for det regnskabsår, der afsluttedes den 31. december 2006. Disse regnskaber omfatter årsopgørelserne, beretningerne om den økonomiske forvaltning og de årsopgørelser og oplysninger, der forelægges af Den Europæiske Investeringsbank (EIB) (1). I henhold til de finansielle bestemmelser skal Retten afgive en erklæring til Europa-Parlamentet og Rådet om regnskabernes rigtighed og om de underliggende transaktioners lovlighed og formelle rigtighed for så vidt angår den del af EUF's midler, som Kommissionen står for den økonomiske forvaltning af (2). Retten har revideret regnskaberne i overensstemmelse med de retningslinjer og standarder, der er fastlagt for dens revision. Disse er udarbejdet på grundlag af de almindeligt anerkendte internationale revisionsstandarder og tilpasset, så der tages højde for de særlige forhold, der gør sig gældende i forbindelse med EUF. Revisionen gav Retten et rimeligt grundlag for at afgive følgende erklæring.Regnskabernes rigtighedII. Det er Rettens opfattelse, at beretningerne om den økonomiske forvaltning for regnskabsåret 2006 og årsopgørelserne pr. 31. december 2006 giver et retvisende billede af 6., 7., 8. og 9. EUF's indtægter og udgifter i regnskabsåret og af deres finansielle stilling ved regnskabsårets udgang. Uden at der dermed tages forbehold i ovenstående revisionserklæring, skal Retten gøre opmærksom på: a) at Kommissionen endnu ikke har påvist validiteten af de antagelser, der ligger til grund for skønnet over hensættelser til imødegåelse af endnu ikke modtagne fakturaer b) den for høje ansættelse af garantibeløbet i noterne til årsopgørelserne. De underliggende transaktioners lovlighed og formelle rigtighedIII. Ud fra resultaterne af sin revision mener Retten, at når der ses bort fra det forhold, der påpeges i punkt IV, er de transaktioner, der ligger til grund for regnskabsårets indtægter, tildelinger, forpligtelser og betalinger, som helhed betragtet lovlige og formelt rigtige.IV. Rettens revision afslørede en væsentlig forekomst af fejl, der indvirkede på de underliggende transaktioner, som delegationerne havde godkendt.V. For så vidt angår budgetstøtte, og uden at der i øvrigt dermed tages forbehold i ovenstående revisionserklæring, viste Rettens revision, at Kommissionens afgørelser om udbetalinger ikke formelt og struktureret nok viser, at der er overensstemmelse med Cotonou-aftalen.VI. Selv om Kommissionen har gjort fremskridt med sine overvågnings- og kontrolsystemer, viser Rettens revision, at nogle af systemerne bør forbedres, og at der bør udvikles en samlet kontrolstrategi, så det sikres, at overvågnings- og kontrolaktiviteterne gennemføres mere produktivt og effektivt. Retten noterer sig, at Kommissionen tager fat på mange af de emner, Retten tager op i sine beretninger, og den glæder sig over, at Kommissionen reagerer så positivt på dens anbefalinger. 27. september 2007 Hubert WEBER Formand Den Europæiske Revisionsret 12, rue Alcide De Gasperi, L-1615 Luxembourg

(1) I overensstemmelse med artikel 96, stk. 1, artikel 100 og 101 samt artikel 125, stk. 2, i finansforordningen for den 9. Europæiske Udviklingsfond; konkret er der tale om dels balancerne og de dertil knyttede opgørelser, som opstilles af regnskabsføreren, dels forvaltningsregnskabet, der omfatter tabellerne, som er udarbejdet af den ledende anvisningsberettigede i samråd med regnskabsføreren. Disse opgørelser forelægges for hver enkelt af de fire EUF og i samlet konsolideret form. Rettens erklæring dækker ikke de årsopgørelser og oplysninger, der forelægges af EIB (jf. fodnote 2).

(2) I overensstemmelse med ovennævnte finansforordnings artikel 103, stk. 3; sammen med samme finansforordnings artikel 1 medfører dette, at erklæringen ikke dækker den del af 9. EUF's midler, som EIB forvalter på eget ansvar.